- రుణ భారాన్ని తగ్గించనున్న ప్రభుత్వం..
- 29 వేల కోట్ల అప్పులు ఎస్‌పీవీ ఖాతాకి
- ఏటా ఏఐకి భారీగా తగ్గనున్న వడ్డీభారం
న్యూఢిల్లీ: పీకల్లోతు రుణ భారంలో కూరుకుపోయి కున ారిల్లుతున్న ప్రభుత్వ రంగ విమానయాన సంస్థ ఎయిరిండియాను (ఏఐ) ఆదుకొనే దిశగా ప్రభుత్వం కీలక నిర్ణయం తీసుకుంది. నిర్వహణ భారంగా మారిందన్న పేరుతో ఎయిరిండియాను ప్రయివేటు సంస్థలకు అప్పగించాలని ప్రయత్నించిన సర్కారు.. మార్కెట్‌ నుంచి సరైన స్పందన రాకపోవడంతో ఈ విషయమై వెనుకడుగు వేసిన సంగతి తెలిసిందే. ప్రస్తుత పరిస్థితుల్లో ఎయిరిండియా అమ్మకం లాభదాయకం కాదని భావిస్తున్న సర్కారు.. దానిని నిలబెట్టే ప్రయత్నాలను మొదలుపెట్టింది. ఇందులో భాగంగా సంస్థకు ఉన్న దాదాపు రూ.55,000 కోట్ల రుణ భారంలో సగం వరకు ప్రభుత్వం ఖాతాలోకి బదిలీ చేసుకోవాలని భావిస్తోంది. ఇందులో భాగంగా దాదాపు రూ.29,000 కోట్ల మేర అప్పులను 'స్పెషల్‌ పర్పస్‌ వెహికల్‌'కు (ఎస్‌పీవీ) బదిలీ చేసే ప్రణాళికకు గురువారం సర్కారు పచ్చజెండా ఊపినట్టుగా విమానయాన శాఖకు చెందిన ఉన్నతాధికారి ఒకరు తెలిపారు. రుణాన్ని ముందుగా ఎస్‌పీవీకి బదిలీ చేసి ఆ తరువాత సర్వీసింగ్‌ లోన్స్‌ను జారీ చేస్తుందని విమానయాన కార్యదర్శి ఆర్‌.ఎన్‌.చౌదరీ తెలిపారు. ఎయిరిండియాకు చెందిన రూ.29,000 కోట్ల రుణాలను ఎస్‌పీవీకి బదిలీ చేయడమా.. లేక ఎస్‌పీవీ ద్వారా తాజాగా నిధులను సమీకరించిన ఎయిరిండియా అప్పులను తీర్చడమా అనే విషయమై చర్చలు జరుపుతున్నట్టుగా ఆయన తెలిపారు. ఈ తాజా ప్రణాళిక ప్రకారం సర్కారు ఎయిర్‌లైన్స్‌కు చెందిన రూ.29,000 కోట్ల మూలధన రుణాన్ని ఎయిరిండియా అసెట్స్‌ హోల్డింగ్స్‌లోకి బదిలీ చేయనుంది. ఈ నిర్ణయం వల్ల ఎయిరిండియా అప్పు భాగం రూ.26,000 కోట్లకు దిగిరానుంది. ఫలితంగా సంస్థ వడ్డీ భారం కూడా రూ.2,700 కోట్ల మేర తగ్గి రూ.4,400 కోట్ల నుంచి రూ.1,700 కోట్లకు చేరనుంది.
మీ స్నేహితులకు రికమెండ్ చెయ్యండి